- Minbu
- <
- 4
- >

4
Kohath chapate mopohna
1 Hichun Pakaiyin Mose le Aaron henga thu aseijin, 2 Levi phung sung a kon a Kohath insung le chilhahte chu aminhou najih lut ding ahi. 3 Amaho lah a houbuh sunglam maicham phunga natong thei ding a lhinna nei, kum somthum apat kum-somnga sungse ho chu abonchan jihlut in. 4 “Kohath hon Houbuh sunga anatoh ding u chu manchah thil athenga umho jouse vettupna chung chang chu ahi. 5 ama hon ngahmun u achon ding teng ule Houbuh maicham sunnung pondal chu Aaron le achaten alahlhah diu kitepna thingkong khuna a anei ding u ahi. 6 Chuteng hiche pondal chu kelcha vun kisuhtah a atom dingu, hiche ho jouse chu pondum khat seh a apha chansoh ding u ahi. Chiho jouse kichai teng thingkhong chu aputna thinglhon toh asuhto ding u ahi. 7 “Abankit a Changlhah a umpi jing ahiu melchihna, hiche Changlhah kikoina dokhang chunga pondum khat aphajal ding u ahi. chuleh hiche pon kipha chung a chu lheng kongho, gimnamtui halna lhengho, khonho, twi lhitthengna, chuleh deisahtah a aum jing jeng changlhah ho kikoi ding ahi. 8 ama hon hiche ho jouse chu ponsan a akhu diu, chutengleh kelchavun thengsel'a hiche ponsan chu kikhuson kit diu ahi. Chujouteng dokhang chu aputna ding thinglhon toh asuhto ding u ahi. 9 Hicheban jom a chu ama hon pondum-eng achu thaomei khum chu ahin khu a, thaomei semtohna, achoina kong, chuleh Olive thao kikoina khon jong chu akhu khum dingu ahi. 10 Chule ama hon pondum a chu thaomei khom leh athil manchah ho jouse chu kelchavun thengsel'a atom khum uva chuleh hiche alom chu akiputna kolchahna chung a chu akoi ding u ahi. 11 “Chuban leh pondum khat a sana gimnamtui maicham kilhaina chung a aphajal ding u, kelchavun thengsel'a hiche pon chu akhu diu ahi. Chuteng aputna ding thinglhon toh maicham chu asuhto ding u ahi. 12 Maicham kin a dia manchah akigongtuplou laise chu pondum khat a tomding, kelchavun thengsel khat a hiche pon chu kitomson ding, chuteng aputna kolchah a chu kikoi ding ahi. 13 “Ama hon kilhaina ding a maicham phung a kon a vutvam ho chu alodoh diu, chule ponsandup a maicham phung chu atom diu ahi. 14 Maicham thilkeuho jouse - meihalna kong, thihkhe, leilodohna longkhol, kisilna kongho, chuleh thilkoina ho jouse - pon chung a chu kikoi a, chuleh kelchavun thengsel chu hiche ho chung a chu kiphajal a kikhu ding ahi. Chuteng aputna thingjol chutoh asuhto ding u ahi. 15 Aaron le achapaten munthengho ahin, atheng a um thil le lo ho ahin, ahintom jousoh teng ule ngahmun a kon a kitol theidiu ahitai. Kohath chapaten hiche hi lhun nading mun chan ahin putdiu ahi. Ahivang a thil theng ho chu asuhkhah louhel ding u ahi, achuti louleh thilo ding ahiuve. Hichengse hi Kohath chapaten houbuh a konna aput diu ho chu ahi. 16 Aaron chapa Eleazer thempupa mopohna chu thaomei khom a thaotwiho, gim namtui ho, niseh a kitoh lhosoh thiltoho, kinuding thaotwi ho avettup jing ding ahi. Houbuh pumpi leh asung thil ijakai, muntheng le muntheng a akimangcha jouse chu Eleazar vettup na noi a um ding ahi.
17 Pakaiyin Mose le Aaron henga thu aseiyin, 18 “Levi te phung a kon'in Kohath chilhah ho mahthah sahhih in. 19 Muntheng pen thil ho ahin nailut teng a thilou nadiuva nangin hiche hi nabolpeh ding ahi. Aaron le achapaten aki lhonlutpi jing diu chule amichang cheh a atoding abol ding u chu napeh cheh ding ahi. 20 Kohath chilhah te chu phat chomcha hijongleh muntheng laiya thil umho veding a lutlouhel ding u ahiuve, achuti louleh thitei teidiu ahi.”
Gerson chapate mopohna
21 Chuin Pakaiyin Mose henga ahin asei in, 22 Levi phung sung a kon a Kohath insung le chilhahte chu aminhou najih lut ding ahi. 23 Amaho lah a houbuh sunglam maicham phunga natong thei ding a lhinna nei, kum somthum apat kum-somnga sungse ho chu abonchan jihlut in. 24 Gershon chilhahte chu japi natohna a leh thilgih domding ho chung a mopoding ahiuve. 25 ama hon Houbuh pondal ho jouse apoh diu, Houbuh jong aki tomna pon puma, kelcha vuntheng sel a akitomna pum a, chuleh houbuh lutna kotphung a pondal toh ahinpoh tha diu ahi. 26 Houbuh polama ahin amalam ahin houbuh leh maicham phung vel'a pondal ho jouse jong, khaoho ahin, chuleh amaho natoh toh kisai a amanchah hou jouse ahi. Hiche ho jouse chung a hi Gershon chilhahten avettup diuva mopohna chang ahiuve 27 Aaron le achapate mopohna Gershonten amopohna hou jouse, thil dople ding hihen, natohna dang dang tohna ding hijongleh Aaron leh achapaten akomu peh jing diu ahi. Gershon chilhahten thilgih putna ding a jong ngansena apeh ding u ahi. 28 Hichengse hi Gershon chilhahten Houbuh sunga atohdiu kipe chu ahin, Ama ho hi Aaron thempupa chapa Ithanar vetsuina noi a umdiu ahi.
Merari chapate toh ding
29 Levi phung sung a kon a Kohath insung le chilhahte chu aminhou najih lut ding ahi. 30 Amaho chapate lah a houbuh sunglam maicham phunga natong thei ding a lhinna nei, kum somthum apat kum-somnga sungse ho chu abonchan jihlut in. 31 Merarite hon Houbuh a mun'a atoh diu chu Houbuh thilho dop le ding ho ahi. Houbuh kolchah thingho, a agol kamho, khom ho, chuleh atotheh ho adop diu ahi. 32 chukit jongleh houbu kimvel a pal khomho leh atotheh ho, akikhainaho le khaoho chuleh amaho natoh toh kisaiya amanchah ho jouseu jong avettup ding u ahi. 33 Hichengse hi Merari chilhahten Houbuh sunga atohdiu kipe chu ahin, Ama ho hi Aaron thempupa chapa Ithanar vetsuina noi a umdiu ahi.
Levi insung kisim toh
34 Hichun Mose, Aaron chule phung lamkai hon Kohath insung le chilhahte chu aminhou anasim un anajih lut tauvin ahi. 35 Hiche min kijihna chun houbuh sunglam maicham phunga natong thei ding a lhinna nei, kum somthum apat kum-somnga chan ho chu abonchan jihlut cheh ahiuvin, 36 Chule amaho chu agom a mi 2,750 ahiuve. 37 Hicheng hi Kohath chilhah ho lah a Houbuh a natong thei cheh ding a lhin na nei ho ahiuve. Pathen'in Mose athupeh banginMose le Aaron in jong ajihdoh lhonin ahi.
38 Gershon chilhahte jong chu hitobang ma chun aphung achang dungjuijin aki sundoh cheh uvin ahi. 39 Hiche min kijihna chun houbuh sunglam maicham phunga natong thei ding a lhinna nei, kum somthum apat kum-somnga chan ho chu abonchan jihlut cheh ahiuvin, 40 chule amaho agom a mi 2,630 ahiuve. 41 Hicheng hi Gershon chilhah ho lah a Houbuh a natong thei cheh ding a lhin na nei ho ahiuve. Pathen'in Mose athupeh banginMose le Aaron in jong ajihdoh lhonin ahi.
42 Merari chilhahte jong chu hitobang ma chun aphung achang dungjuijin aki sundoh cheh uvin ahi. 43 Hiche min kijihna chun houbuh sunglam maicham phunga natong thei ding a lhinna nei, kum somthum apat kum-somnga chan ho chu abonchan jihlut cheh ahiuvin, 44 chule amaho agom a mi 3,200 ahiuve. 45 Hicheng hi Merari chilhah ho lah a Houbuh a natong thei cheh ding a lhin na nei ho ahiuve. Pathen'in Mose athupeh banginMose le Aaron in jong ajihdoh lhonin ahi.
46 Hichun Mose le Aaron chule Israel phung lamkai hon Levi te chu a insung le ama phung dungjui cheh in ana jihlut tauvin ahi. 47 Kum somthum apat somnga chan Houbuh a natong thei leh thilho po le theija pang thei ding ho chu 48 agom a mi 8,580 ahi. 49 Pathen'in Mose thu apeh dungjuiya, aminhou jouseu jihlut a aumphat chun, pasal khat cheh chu atoh ding dol cheh uleh apoh ding dol cheh u akipecheh tauvin ahi.
Hiti chun Pathen'in Mose thu apeh bangtah in min kijihlutna natoh chu akichai tai.

- Minbu
- <
- 4
- >

DRAFT COPY

© 2020 Chongthu Bible Translation Team