- Colossae
- <
- 3
- >

3
Tahsalam jenga hing louva Christa a hin
1 Nangho Christa toh hingkhoma nahiu leh, Pathen jetlam'a touva Christa umna chunglam chu veuvin.✡Labu 110:1 2 Nanghon leiset thil ho geljo louvin, chunglam thil ho geljo uvin. 3 Ajeh chu nangho hiche hinkhoa dia athia nahi tauvin, nahin nau atahbeh chu Pathen a Christa toh kisela ahi. 4 I-hinnau Christa ahung kilah phat teng nangho jong Ama toh loupia kilangkhom ding nahiuve.
Hinkho lui chule hinkho thah
5 Hiti ahijeh chun, leiset chunga natibah chengu: jon lungput, thenlouna, huh lungput, lung dihlou ken, chule kiloset hiche ho hi milim houna ahin, abonchan thisah sohkeiyun. 6 Hiche chonsetna ho jeh hin thua nunglou ho chungah Pathen lunghanna chun alhun khumjin ahi. 7 Hiche ho hi vannoiya dinga nana hinlai uva chu ana bolji a nahiuve. 8 Hinlah tuhin: lunghan, lungsat mi duha bol, Pathen taitom, thuthanghoi seina kam, hichengho hi pailha uvin. 9 Khat le khat jouvin kiheh hih un, ajeh chu nang hon milui hinkho le anatoh chu napaiyu ahitai.✡Eph 4:22 10 Nanghon nasempau nahet nau lungthim chu panun chule mithah chu kivonun chule Ama tobang hiuvin.✡Eph 4:24; Semtilbu 1:26 11 Hiche hinkho thah a hin hi Juda mi nahiha, chidang namdang nahim? Cheptan mi nahiha, cheptanlou nahim? Lekha helou akhangtou loulai soh chu nahiha, ongthol nahim? Christa chu eiho dinga ima jousea ininglhin nau ahitai. 12 Hiche jeh chun Pathen lhenchom mitheng te dei umtah angailut namthenga lhendoh nahi tah jeh uvin–mikhotona lunggel, mihepi, kineosah, nunnemna lungthim, thohhatna in kivonun.✡Eph 4:2 13 Khat le khat kidemdaito cheh un, kingaidam tona neiyun, akina khattou auma ahijongleh Christa chun na ngaidam bang uvin nang hon jong ngaidam'un.✡Eph 4:32 14 Hicheng jouse chunga hin ngailutna chu kivonun, hichu kikankhomna phachamkim pen ahi. 15 Chule Pathen a cham lungmon chu nalung uva vaihomsah un, hichea dinga chu nangho jong tipum khat a chamlen dinga kou nahiuvin chule thangvah jingun. 16 Christa thu chu chihna jouse tothon nasung uva cheng dimset hen; khat le khat tumging toh tholan houlan, chule lhagaolan kihilun chule kitilkhou touvin, nalung gil un Pakai choi-atnan la sauvin.✡Eph 5:19,20 17 Chule thua hihen, natoh a hita jongleh, nabol jouseu chu Pakai Jesu minin bolun lang, Ama jal'in Pa le Pathen chu thangvah un.
Hinkho thah ahijeh a ule nao kinbol ding
18 Inneipi ho, Pakai mitmua dih ahina jal in na inneipu teu thunoiya kipelut un.✡Eph 5:22; 1 Pet 3:1 19 Pate ho, najinu teu ngailu uvin chule amaho chunga lung himona neihih un.✡Eph 5:25; 1 Pet 3:7 20 Chate ho, imalam jousea nanu le napa teu sei thun nungun, hichu Pakai lunglhaina pen ahi.✡Eph 6:1 21 Pate ho, nachateu chu sulung phamo hih un, lunglhah nan neiget uvinte.✡Eph 6:4 22 Sohte ho, tahsalam hina dungjuijin na pakai teu sei thua nungun, mihem lunglhaisahna a mitmu soh hilouvin, Pathen ging hinan lungdih pun umun.✡Eph 6:5-8 23 Chule ipi hileh nabol'u chu Pakaiya lunggilin bolun, mitmu soh hilouvin Pakai jal a bol hiuvin. 24 Pakaiya goulo ding tohman nachan dingu ahi chu heuvin: ajeh chu nangho Pakai Christa kinbol nahiu ahi. 25 Ahin thilse bola chu nahi leh nathilse bol chu nakimu ding ahi. Hichea hin maipha vetna aumpoi.✡Danbu Ni Na 10:17; Eph 6:9

- Colossae
- <
- 3
- >

✡3:1 Labu 110:1

✡3:9 Eph 4:22

✡3:10 Eph 4:24; Semtilbu 1:26

✡3:12 Eph 4:2

✡3:13 Eph 4:32

✡3:16 Eph 5:19,20

✡3:18 Eph 5:22; 1 Pet 3:1

✡3:19 Eph 5:25; 1 Pet 3:7

✡3:20 Eph 6:1

✡3:21 Eph 6:4

✡3:22 Eph 6:5-8

✡3:25 Danbu Ni Na 10:17; Eph 6:9

DRAFT COPY

© 2020 Chongthu Bible Translation Team