- Danbu Nina
- <
- 1
- >

MOSE LEKHABU NGANA DEUTERONOMY
DANBU NINA
Danbu nina sung thu umdan
Hiche lekhabua kon hin thoh gimna, patepna, lung opkaina, kitepna, kinepna leh tahsanna hichengse mudoh in aum'inahi. Tahsan kiti hi achama thilsem banga semthu thei ahipoi, ti vetsahna chule tahsan kiti hi mimal tompanna leh Pathen mingailut kiguijopna akon bou ahi.
Danbua kon hin Israel te Canaan gam jona Jordan vadung agalkai nau ahilchen in, Mose’n mipi henga aseiyin, Egypt gamsunga thil kidangtah tah Pakaiyin aki lahsah ho ageldoh sah sohkeiyuve. Mose chun Pathen thangvahna jeng aseiyin, Pathen'in ichan geiya amite akhohsah a chule ahuhdoh ham, ti thudol jong aseiyin ahi. Hichea kon hin Pakaiyin gentheite, meithai, chaga khohsahna nasatah ineiye, ti muchet ahi.
Lekhabu jihpa, akijih kum chule akijih lona
Danbu hi Mose’n 1406 BC kuma anajih ahi. Chule Danbu Lekhabu hin Israel te Canaan gam alut kon uva thil umdan ho aseiyin, Mose chun Israel mite chu milimsemthu ahou nauva konna akiheimang nadiuvin temna aneiyin, apu-apate hou khanga Pathen toh kitepna chu athah beh in alah uvah akilahsah in ahi.
1
Mose’n Pathen thupeh banga ahilchah
1 Mose’n thu hichengse hi, Israel mite lhumlam Jordan vadung gamthip noiya aum laiyun aheng uvah ana seipeh in, chule Jordan phaicham Suph, Paran, Tophel, Laban, Hazeroth le Di-zahab kimlaiya chun ngahmun akisem un ahi. 2 Sinai molsang apat Kadesh-barnea chan chu angaiya banga nisom le khat kenglam ahin, chule Seir molsang kijotpa ahi. 3 Israel mite chun kum somli jou lhasom le lhakhat lhinna nikho masapen in Egypt gamsung ahin dalha tauvin, Pakaiyin Mose henga aseipeh bang chun, Israel mite jouse aseipeh sohkeiyin ahi. 4 Hichengse hi Amor mite Sihon lengpa Heshbon alal laiya thilsoh ahin, chule Bashan Og lengpan Ashtaroth le Edrei avaihop lai ahi. 5 Israel mite Jordan vadung solam Moab gam'a aum laiyuva, Pakaiyin athupeh banginMose’n jong chingthei tah a aheng uva ahilchen chu anoiya chengse hi ahi.
Sinai dalha dinga thupeh
6 “Sinai molsanga kaum laiyun Pakai, Pathen'in kaheng uva hiti hin aseiye, 'Hiche molchunga hin phat sottah naum tauve.' 7 Tun ngahmun phelhauvin cheuvin. Amor mite chenna thinglhang gam chule akimvel jouse le Jordan phaicham, Canaan mite, Lebanon mite chule Euphrate vadung chan gei cheuvin. 8 Vetan, Keiman hiche gam leiset jouse hi nangma kapeh nahi! Chen lang agam khu galo tan, ajeh chu hiche gam leiset jouse hi Pakaiyin peh dinga kitepsa napu napa teu Abraham, Isaac chule Jacob chilhahte jouse loding ahi.”
Mose'n ama phung cheh akon lamkai alhendoh
9 Mose’n asei kit in, hiche phatlai chun kana seiyin, nangho jouse ka changa kavaihom hi, keima din ahahsa lheh jeng tai. 10 Pakai, Pathen'in na mite apun sah in, ahsi jat in nasemdoh tauve! 11 Chule napu napa khanga pat Pakai, Pathen chun asang sang'in napunbe sah uhen, Akitepna banginphattheinaboh uhen! 12 Nangho vetsui hi abei tapon, naboina hou iti kachanga kasuh lhapjou ding ham? 13 Hijeh chun ama ama insung kaiya kon'in thu hethem upa phabep lheng doh tem in, keiman amaho chu nangho lamkaiya ka pansah ding ahi. 14 Nangin jong, ‘Na thilgon hi aphalheh jenge tia nana seiye.’ 15 Keiman upa ching le thil hethem phabep ama insung kaiya konna nalhen doh ho chu ka puijin, nangma thutan vaihom dinga ka pansah ahi. Mi phabep chu mi sangsom chunga vaihom din apang in, mi phabep mi jakhat chung, mi somnga chung chule mi phabep chu mi som chunga ding ahi. 16 Hichun keiman thutan vaihom ho henga ka seiyin, ‘Nanghon na sopiu Israel mite le gamdang mi nalah uva hung cheng hoa konna thutan ding nahin mudoh diu ahi. Na dinmun cheh uva dettah in pang cheh uvin. 17 Chule thutanna hoa sihneina ima nei hihhel uvin. Ahao hihen avai chung hijongleh thutan ding chu phatah in kholchil sohkeiyun. Mi khattou lunghan jeh in kicha hih uvin, ajeh chu adih’e tia thu natan uchu Pathen dei ahi. Amavang thutan ding ahahsa behseh aum leh keima henga hin lhut uvin, keiman hichu katan ding ahi. 18 Hichun keiman ijakai bol ding jouse naheng uva ka seipeh sohkeiyin ahi. 19 Pakai, Pathen'in eithu peh bang uchun, Sinai mol dalhan gamthip lah’a kichapum in ikitol uvin, Amor mite chenna lam ijon tauvin Kadesh-barnea mun ilhung tauve. 20 Hichun keiman hiti hin kaseiye, ‘Tun nangho Amor mite chenna gam Pakai, Pathen'in eipeh nau gam i-lhung tauvin ahi. 21 Vetan! Pakaiyin na masang lam uva gam nakoi peh tauvin ahi. Cheuvin lang galo tauvin ajeh chu na Pakai, na Pathen uchun nangho dinga kitepna anei ahi. Kicha hih uvin, chule lungthoi hih un, ati. 22 Ahinlah na boncha uvin kahenga hiti hin nasei uve, ‘Amasan ei lamkai diuvin misol masa ute chutileh ama hon ilhunna diu lampi aboncha ahin hetthem diu, chuteng hoilai khopi mun'a chu ilhun thei uvem kicheh ding ahi. 23 Hichu pha kasan, mi som le ni kalheng doh in, ama ama insung kai lhah akonna mikhat cheh ahiuve. 24 Amaho gamthip lama chun achepeh uvin chule Eshcol phaicham ahung gei tauvin, hiche mun'a chun aum tauvin ahi. 25 ama hon gamsung gasoh phabep ahin choi un hiti hin asei uve. “Pakai, Pathen'in eipeh nau gam khu tahbeh in apha lheh jenge, atiuvin ahi.”
Mipi phunchelna
26 Ahinlah nang hon Pakai, Pathen thupeh nit louvin agamsunga che ding nanom pouve. ✡Danbu Ni Na 9:23; Heb 3:16 27 Na ponbuh uva kon'in hiti hin na seiyun, ‘Pakaiyin eimu dauvin ahileh ‘Hijeh achu Egypt gam'a konna eihin puidoh uva, Amor mite thagam sah ding ati, ahi.’ 28 Tua hoiya iche diu hitam? Isopi te houvin thil um chan ijakai asei uvin, ‘Agammite khu eiho sang'in asang thei un chule eiho sang'in jong athahat theijun, akhopi hou jong alen thei in chule khopi kul kigen ho jong asang theijin chunga thangvan aphai! Chule hiche mun'a chun Anak chilhahte jong kamu uve.’ 29 Ahinlah keiman hiti hin ka seipeh uve, ‘Amaho jeh in tija hih in, ki jong kicha hih in! 30 Na Pakai, na Pathen'u na masang lama uva achejingin ahi. Egypt gam'a namu bang uva, Pakaiyin nangho dinga gal asat ding ahi. 31 Mipan acha akhohsah bangin, Pakai, Pathen'in nache lena gamthip lamlhung keiya iti nahin puigal kaiham, ti nangman na hesohkeiyin ahi. ✡Act 13:18 32 Ahinlah hichan geiya anatoh jouvin, nang hon na Pakai, na Pathen'u na tahsan hih laiyuve, ✡Heb 3:19 33 ama chu namasang lamuva achen munpha laipen achun ngahmun asem in chule janteng meivah khoma naveng jiuvin, sunteng meibol khoma na lhonpi jiuvin ahi.’
Kiphinna jeh a gotna
34 Pakaiyin na phunchel nahou ahin jadoh tan ahileh, alunghang lheh jeng tan, lungdamsel in kitepna aneiyin ahi. ✡Heb 3:18 35 Itinama jongleh nang hon hiche khanga lungphat louna keng puma napu, napa teu khanga pat peh dinga ka tepsa gam khu nalo louhel diu ahi. 36 Jephunneh chapa Caleb bouvin alo ding ahi. Aman hiche gam hi amu ding ahi, ajeh chu lunglha louva Pakai thupeh juijing ahi. Ama le achilhah ten hiche gam sung phabep masanga agamu masat bang uva alo diu ahi. 37 Nangho jeh in keima chung jeng ajong Pakai alungphamo tan. Aman aseiyin, “Mose, nangma jeng jong gam tepna nalut louding ahi!” 38 Nangma khela Nun chapa Joshua chun mipi aboncha gamsung chana alamkai ding ahi. Ama chu tilkhou vin, ajeh chu aman Israel miten alodiu gam sung chana alam kai ding ahitai. 39 Keiman gam khu na chate kho hepha-loulai ho ka chensah ding ahi. Ajeh chu ama hon eimat gamdiu ahitin na kichauve, hinlah ama hon alo diu ahi. 40 Tun nangho kileuvin gamthip jotpeh in, Twipi San lam jon in che tauvin. 41 Chule na chonset phong uvin, “Pakai adia chonse kahi tauve! Pakai thupeh banga, gamsung akhu kache uva gal kaga sat diu ahi.” Ajeh chu namite hon athal cheh aki choiyun, gamsung lo ding khu baikhen chan agel un ahi. 42 Amavang Pakaiyin nangho kom'a seiyin tin thupeh aneiye, ‘Galsat nasat louding ahi, ajeh chu keiman kalhonpi louding, nangho bou na cheuva ahileh, nagal miteuvin nasat gam diu ahi. 43 Hiche hi keiman ka seipeh nahiuve, hinlah nangaisah pouvin, avelin Pakai doumah bolin galsat in nakon un ahi. 44 Chuin Amor mite chu khoite jat banginahung kon tauvin, Seir le Hormah chan geiyin nahin delkhum tauve. 45 Chuin Pakai henga kappum in nakile uvin, hinlah Aman nataona asang tapoi. 46 Hiti chun Kadesh mun'a phatsottah nacheng tauvin ahi.

- Danbu Nina
- <
- 1
- >

✡1:26 Danbu Ni Na 9:23; Heb 3:16

✡1:31 Act 13:18

✡1:32 Heb 3:19

✡1:34 Heb 3:18

DRAFT COPY

© 2020 Chongthu Bible Translation Team